《杪秋游医巫闾山得五言三十韵》
清代·弘历

奥宇坤维镇，神堂碣石开。隆嵷参汉迥，案衍向阳恢。

舜典升柴载，山经括地赅。昔曾望峦岭，今已近坛陔。

禋祀帛笾荐，威仪卿尹陪。达诚仙阙退，问景玉鞭催。

蓦入栗梨墅，延缘峛崺堆。圃场崇有积，鸡犬静无猜。

频见耕荒隧，畴能保一阫。日高方觉暖，风细不生埃。

盘谷深成阻，牛山久已峐。寺颓僧避去，屋寂鸟飞来。

遂造崎岖遍，从看草木才。地灵自呵护，天意本栽培。

写雾豁宫霍，流澌落漩洄。柳书人作字，松抱石为胎。

初狭尘凡限，中宏造化胚。便因穷窈窕，旋命减舆㒗。

诘曲遵埼径，蒙茸藉嫩苔。悬崖飞瀑水，切颢耸瑶台。

尚有芝英碣，宁妨荐福雷。武陵虽假借，洞口试徘徊。

作记徵彭泽，成诗忆楚材。宁知进士第，转逊岳阳杯。

肥遁幽栖处，翘思独往才。云巢真可号，龙种是谁栽。

最后中峰矗，居然一笠嵬。海天惟浩荡，心目与兼该。

始遇欣佳矣，旷观诚壮哉。安期如却扫，意不在蓬莱。